Groot groep wat Woolworths boikot in hegtenis geneemVan die betogers Saterdag in Woolworths. Foto: Khusela Sangoni@KhuselaS / Twitter 57 mense is Saterdag by die Woolworths-winkel in Killarney Mall, Johannesburg in hegtenis geneem nadat hulle daar betoog het as deel van ŉ veldtog om Woolworths te boikot. Konst. Thabo Malatji, ŉ polisiewoordvoerder van Gauteng, het gesê die betogers het by die kettingwinkel ingegaan en begin om klante te steur. “Hulle is weens openbare versteuring in hegtenis geneem,” het Malatjie gesê. Die betogers word verbind aan ŉ veldtog om Woolworths te boikot aangesien die groep voortgaan om handel te dryf met Israel ná die uitbreek van die oorlog in Gasa. Tasneem Essop, wat gehelp het om die betoging te organiseer, het gesê van die mense wat in hegtenis geneem is, is minderjariges. “Dit is verregaande en druis in teen ons waardes,” het Essop gesê. Sy het gesê die groep het vreedsaam betoog. Hulle het in die winkel ingegaan en met hul plakkate op die grond gaan lê. Essop het verduidelik dat die aktiviste nie binne-in die winkel in hegtenis geneem is nie, maar reeds buite die winkelsentrum was toe die polisie opgedaag het. Dit is in dié stadium nog nie bekend of die betogers nog in aanhouding is, of reeds op borgtog vrygelaat is nie. Woolworths het in reaksie gesê die veiligheid van hul klante is sy “hoogste prioriteit”. “Ons het nie ŉ ander keuse as om plaaslike owerhede in kennis te stel as ons klante en werknemers se veiligheid in gedrang is nie,” het Woolworths in ŉ verklaring gesê. “Die polisie het die betogers se aktiwiteite dopgehou en die nodige optrede geneem toe hulle van mening was dat die betogers die wet oortree het. Woolworths het niemand in hegtenis geneem of enige klagtes aanhangig gemaak nie.”